REPUBULIKA Y’U RWANDA

AKARERE KA GATSIBO

IKIZAMINI K’IKINYARWANDA IGIHEMBWE CYA KABIRI /Amanota 100

UMWAKA WA KABIRI 2022 /2023.

IGIHE:Amasaha3

Amabwiriza:1.Iki kizamini kigizwe n’ibice bitanu:

 -igice cya mbere:gusoma no gusesengura umwandiko/17

 -igice cya kabiri: ikibonezamvugo/41

 -igice cya gatatu: imyandikire yemewe y’ikinyarwanda/10

 -igice cya kane: ubumenyi rusange bw’ururimi/17

 -igice cya gatanu: ihangamwandiko/15

 2. ubahiriza itonde ry’ibibazo

 3.irinde gusiribanga

**UMWANDIKO**

**AFASHWE NEZA NK’ICYANA K’INGANGI**

Muri iki gihe hagenda haduka imvugo zitandukanye zigaragaza uko abantu babayeho. Mu minsi yashize hari hadutse imvugo ngo: “Yaradamaraye”, Yaragashize”, “Yageze iyo ajya” “Arasharamye” n’izindi. Reka tuganire kuri iyi mvugo ngo: “Afashwe neza nk’icyana k’ingagi.”

Iyi mvugo yadutse ahagana mu 1990 ubwo ingagi zari zitaweho cyane na nyakwigendera Diyane Fose (Diane Fossey), Umunyamerika wabaga mu Rwanda, abanyarwanda bari barahimbye Nyiramacibiri. Ingagi zivugwa aha ni ingagi zo mu misozi. Ni zimwe mu nyamaswa zisigaye hake cyane ku isi. Ingagi ni zimwe mu nyamaswa zenda gusa n’umuntu ku buryo zikurura cyane ba mukererugendo.

Ingagi zo mu misozi zibarizwa mu birunga biri hagati y’ibihugu bitatu ari byo u Rwanda, Uganda na Kongo (Congo). Buri mwaka zisurwa na ba Mukerarugendo batari bake maze zikaba zinjirije u Rwanda amadovize atabarika. Ni yo mpamvu rero Leta yashyizeho gahunda yihariye yo kuzirengera.

Kuva mu mwaka wa 2008, hashyizweho umunsi ngaruka mwaka wo kwita amazina abana b’ingagi bavutse vuba. Uwo munsi witwa “Kwita izina”. Ni umwe mu minsi mikuru iba mu Rwanda byagaragaye ko ihuruza imbaga y’isi yose. Iyo itariki yo kwita izina igiye kugera, abantu baturuka imihanda yose baje muri icyo gikorwa kibera mu Kinigi mu Karere ka Musanze. Usanga imihanda igana aho ibirori bibera, abantu ari uruvunganzoka.

Kubera agaciro ingagi zifite mu Rwanda, hanashyizweho ivuriro n’abaganga b’inzobere bazibungabungira amagara. Erega na zo zitwinjiriza akayabo! Ni iyihe nyamaswa se isurwa kurusha ingagi? Muri make ingagi zo mu Rwanda zitaweho pe! Mu minsi yashize zanashyirwaga no ku noti.Ibyo rero hamwe n’ibindi tutarondoye ni byo byatumye Abanyarwanda bahimba iyi mvugo. Iyo babonye umuntu umerewe neza cyangwa afashwe neza na shebuja, mbese ari umutoni, bagira bati: “Afashwe neza nk’icyana k’ingagi.

IGICE CYA MBERE:IBIBAZO BYO KUMVA NO GUSESENGURA UMWANDIKO/17

1. Igikorwa cyo kwita izina ingagi kibera mu kahe karere? /2
2. Uwo munsi washyizweho ryari? /2
3. Iyi mvugo yo gufatwa neza nk’icyana cy’ingagi yatangiye gukoreshwa ryari? /2
4. Andika ibintu bitatu biri mu mwandiko bigaragaza ko ingagi zitaweho mu Rwanda /3
5. Andika impamvu nyamukuru ituma ingagi zikurura ba mukerarugendo. /2
6. Iyi mvugo ngo afashwe neza nk’icyana k’ingagi ikoreshwa gihe ki? /2
7. a. ninde muntu wavuzwe mu mwandiko witaga ku ngagi cyane mu Rwanda ?/2

b.inkomoko ye yari iyihe? /2

IGICE CYA KABIRI:IKIBONEZAMVUGO /41

1. Andika impuzanyito z’amagambo akurikira /3

a. uruvunganzoka

b. imihanda yose

c. zibarizwa

9) Andika imbusane z’aya magambo /3

 a. hanashyizweho

 b.mikuru

 c. zikurura

10) Inshinga ziri muri izi nteruro zitondaguwe mu bihe bihe? /3

 a.Uwo muntu yakundaga ingagi.

 b. Ingagi ziravurwa.

 c.Kandi zizitabwaho igihe cyose.

11) Iyi nteruro yishyire mu bindi bihe bikuru by’inshinga /2

 -Iyo mihanda igana aho ziba.

12)Andika amoko y’inshinga ziciyeho akarongo muri iyi nteruro /2

 -**Nibazita** amazina zizakomeza **kuduha** amadovize.

13) Garagaza ibicumbi by’izi nshinga /4

 a.kuvuga

 b.kwita

 c.guta

 d.hakorwa

14) Garagaza uturemajambo n’amategeko y’igenamajwi aho aboneka kuri aya magambo /6

 a. ingagi /1

 b. gukurura /1.5

 c.kwigana /1.5

 d.kwengesha /2

15) Andika ubwoko bw’amagambo aciyeho akarongo /3

 **-Leta** yazishyiriyeho **uriya** munsi **mukuru.**

16)Andika umumaro w’amagambo aciyeho akarongo /5

 a. Iri shuri ryakubuye **abana**.

 b.**Ababyey**i barihira abana babo amafaranga y’ishuri.

 c. Ingagi **zisurwa** kenshi.

 d. **Ha**zaza **abana benshi** kuko basigaye bafashwe neza.

17) Tanga urugero rumwerumwe : /2

 a.kumvugwa kimwe

 b. kumpuzashusho

18) Andika ingero z’amazina mvazina /4

 a. Ku kwisubiramo kw’igicumbi.

 b.Ku izina ry’umusuma

19)Andika inteko z’amagambo aciyeho akarongo: /2

 a.Iyo **ingagi** yitswe izina iba yahawe **agaciro**

IGICE CYA GATATU: IMYANDIKIRE YEMEWE Y’IKINYARWANDA /10.5

20) Tanga urugero rw’interuro ikoreshejwemo akabago n’akitso (;) . /2

21) a. (…) aka katuzo kitwa gute? /1

 b. andika ahantu habiri gakoreshwa. /2

22) Kosora aho ubona handitse nabi muriyi nteruro / 5

 - abantu bose bitaye ku ngagi kuko babazanya bati ese tuzibungabunze zatanga amafaranga

IGICE CYA KANE: UBUMENYI RUSANGE BW’URURIMI /17

23) Kesha imvugo ziri muri iyi nteruro /6

 a. Yahunze ikirundo cy’intozi yirutse atuma imbwa ivuga cyane.

 b. Iyo imbeba ziri aho zitaha ntizimera nk’inyana iyo ziri mu nzu yazo.

 c. Imfizi ntivuga nkuko intare ivuga.

24)Uzuza iyi migani /3

 a. Iyanze kuzimira……….

 b. Igikoba………..

 c. ………..y’inyabugingo ……….

25) Ica ibi bisakuzo /3

 a. Igira inyuma y’inzu ukube ino.

 b. Ujya kurasa inkuba arabandarara.

 c.Inka yange yimira mu kinono ikabyarira mu ihembe.

26) Andika imigemo itinda muri aya magambo /3

 a. umurwayi

 b. umukecuru

 c.igihararumbo

27)Sobanura izi nshoberamahanga: /2

 a.Kugwa ku nzoka

 b.kuvoma hafi

**28 IGICE CYA GATANU: IHANGAMWANDIKO /15**

28)Himba umwandiko ntekerezo utarengeje imirongo 25 kuri iyi nsanganyamatsiko:

-Kubungabunga ibidukikije.

*AMAHIRWE MASAA!!!!!!!*